text: Tyv brød ind hos politiet
  28 juli 2010 kl. 06.36
  Indimellem sker der kriminalitet, der går under betegnelsen frækkere end politiet tillader.
  Således kunne politiet i Kolding ved firetiden i morges anholde en 24-årig lokal mand i færd med at bryde ind i flere biler bag selve politigården, skriver jv.dk.
  Bilerne holder parkeret i en indhegning ved politigården, fordi de har været impliceret i færdselsuheld. Det forsøgte gerningsmanden at udnytte ved at gennemrode køretøjerne for værdier.
  Men lyden fra fem-seks splintrende bilruder vækkede betjentenes opmærksomhed, og da de konstaterede, hvad der var på færde, skred de til anholdelse.
  Den 24-årige viste sig at være en kending af politiet. Når han senere i dag vågner i arresten, vil han blive præsenteret for en sigtelse for tyveri.
  